સંતાનપ્રેમી માતા તરીકેની ભૂમિકામાં મીના ગજબની ખીલી ઊઠતી. એની સાથે કામ કરનારાં બાળકો પછી એનું જ કહ્યું માનતા. ‘ચિરાગ કહાં રોશની કહાં’ કે ‘મૈં ચૂપ રહૂંગી’ના બાળ કલાકારો ઘરમાં કહ્યું ન માને ત્યારે એ બાળકોનાં મા-બાપે મીનાકુમારીને ફોન કરવો પડતો. ‘મૈં ચૂપ રહૂંગી’ની સિલ્વર જ્યુબિલી વખતે ફિલ્મનો ખાસ શો પૂરો થયો ત્યારે બધા કલાકારો થિયેટરની બહાર નીકળતા હતા. માસ્ટર બબલુને એની મમ્મીએ તેડી રાખેલો. ભીડમાં માસ્ટર બબલુનો ટચૂકડો બૂટ પગમાંથી સરકી ગયો. બબલુએ રૂપેરી પડદાની મમ્મીને એટલે કે મીનાકુમારીને બૂમ પાડી: ‘મમ્મી, મેરા બૂટ ગિર ગયા, મમ્મી મેરા બૂટ ગિર ગયા.’ સેંકડો મહાનુભાવોની ભીડ વચ્ચે જરાય વિચલિત થયા વિના મીનાકુમારીએ પાછાં ફરી, જમીન પરથી બૂટ ઊંચકીને બબલુને પહેરાવ્યો. જનમેદની ખડખડાટ હસી પડી.